રતને પોતાની દીકરીનું નામ સરિતા પાડ્યું. હવે તો સરિતા જ જાણે રતનનું જીવન..! રતન આખો દિવસ પોતાની દીકરીને છાતી સરસી ચાંપીને અનહદ વ્હાલ કર્યા કરતી. સરિતા સહેજ પણ રડે તો રતન અડધી થઇ જતી. કામ છોડીને તેને તેડી લેતી, રમાડવા લાગી જતી. આ બધું અશોક અને તેની માતાને ન ગમતું. તેઓ રતનને મ્હેણાં ટોણાં મારતાં પણ એ બધી વાતોનો હવે રતનને ખાસ ફરક પડતો ન હતો. રતન હવે એ બધાથી ટેવાઈ ગઈ હતી. અશોકને અને રતનની સાસુને સરિતા પ્રત્યે ખાસ લગાવ કે પ્રેમ ન હતો પણ રતન જ સરિતાને એટલો પ્રેમ આપતી કે એને ક્યારેય બીજા કોઈનાં પ્રેમની ખોટ સાલતી જ ન હતી.